# **Ådum Børneunivers søger to pædagogmedhjælpere på minimum 30 timer**

Ådum Børneunivers søger to pædagogmedhjælpere på minimum 30 timer til vikariater i vores vuggestue, børnehave og SFO fra 1. august 2025.

Ådum Børneunivers er en kommunal helhed bestående af skole, SFO, vuggestue og børnehave, hvor vi arbejder tæt sammen på tværs. Vi er optagede af at skabe et trygt, inkluderende og levende læringsmiljø, hvor nærvær, leg og fællesskab er i centrum. Vi tror på, at børn trives og udvikler sig bedst, når de mødes med respekt, nysgerrighed og imødekommenhed.

Vi har 35 børn i børnehaven og 14 børn i vuggestuen. SFO benyttes af 28 børn, og hele børneuniverset har i alt 22 ansatte. Vores pædagogiske tilgang har fokus på relationer, sprogudvikling og det enkelte barns trivsel og dannelse, og vi har et stort fokus på overgange og samarbejde mellem afdelingerne.

I jobbet som pædagogmedhjælper:

* Bliver du en vigtig del af et engageret team, hvor vi brænder for at skabe gode rammer for børns udvikling.
* Er du med til at understøtte det pædagogiske arbejde, både gennem leg og i hverdagsrutiner.
* Går du på opdagelse i børnenes verden og møder dem i øjenhøjde, med nærvær og respekt.
* Får du mulighed for at udvikle dig fagligt i en organisation, der prioriterer faglig sparring og fælles refleksion.

Vi håber, at du:

* Er nysgerrig på pædagogisk arbejde.
* Kan lide at lege, være nærværende og bruge dig selv i arbejdet med børn.
* Er fleksibel, samarbejdsorienteret og trives i en hverdag med mange forskellige opgaver.
* Har lyst til at arbejde med børn i alderen 0,6 til 10 år.

Du bliver en del af en institution, hvor fællesskab, faglighed og børneperspektiv går hånd i hånd. Vi er samtidig i gang med at ansætte en ny dagtilbudsleder for børnehave, vuggestue og SFO – en leder, der vil stå i spidsen for en nærværende pædagogisk kultur og være en aktiv del af det daglige arbejde med både børn og kolleger.

Ansøgningsfrist: Søndag den 29. juni 2025  
Samtaler afholdes: Onsdag den 2. juli 2025

Har du lyst til at blive en del af vores univers?  
Så send os din ansøgning, vi glæder os til at høre fra dig!

Spørgsmål til stillingen kan rettes til helhedsleder Elin Sørensen på tlf. 99742523/22292784.

Der indhentes børneattest på dem, der ansættes. Du sender din ansøgning ved at trykke på knappen "Ansøg" nederst på siden. Vedhæft din ansøgning og dit CV samt relevante bilag i PDF eller DOC format.

Vi skal oplyse dig om, at ved eventuel fremtidig ansættelse ved Ringkøbing-Skjern Kommune, vil der være krav om anvendelse af dit private MitID til identitetssikring ved aktivering af IT-brugerkonto.